b"\n_START_ARTICLE_\nGaramba nationalpark\n_START_SECTION_\nHistorie\n_START_PARAGRAPH_\nParken blev etableret i 1938, efter at en tidligere Albert Nationalpark havde eksisteret siden 1925. Omkring 1960 startede et omfattende krybskytteri mod hvidt n\xc3\xa6sehorn, som reducerede bestanden fra ca 1.000 i 1960, til ca 500 i 1976 og 15 i 1984. Flere milj\xc3\xb8beskyttelsesorganisationer reagerede p\xc3\xa5 dette, og parken blev opf\xc3\xb8rt p\xc3\xa5 listen over truede verdensarvssteder. Omr\xc3\xa5det er s\xc3\xa5rbart for krybskytteri da det ligger afsides, og n\xc3\xa6r gr\xc3\xa6nsen til tre lande. Myndighedernes indsats for at bevare n\xc3\xa6sehornet f\xc3\xb8rte til at parken i 1992 kortvarigt blev fjernet fra farelisten._NEWLINE_Efter at en by i n\xc3\xa6rheden blev indtaget af SPLA \xe2\x80\x93 Sudanese People's Liberation Army i 1991 begyndte sudanesiske flygtninge at bos\xc3\xa6tte sig i omr\xc3\xa5der rundt omkring parken. I 1993 var der 50.000 flygtninge i omr\xc3\xa5det. SPLAs n\xc3\xa6rv\xc3\xa6r f\xc3\xb8rte flere skydev\xc3\xa5ben ind i omr\xc3\xa5det, og f\xc3\xb8rte til tung beskatning af faunaen i parken. Vildtopsynstjenesten var ikke i stand til at kontrollere dette, og 121 dyr blev dr\xc3\xa6bt mellem 1993 og 1995. Efter at 2 hvide n\xc3\xa6sehorn blev skudt i 1996 blev parken igen opf\xc3\xb8rt p\xc3\xa5 listen over truede verdensarvsteder."